b'\n_START_ARTICLE_\nPape\xc5\xbe Gregor XI.\n_START_SECTION_\nMladost\n_START_PARAGRAPH_\nPierre Roger (de Beaufort) se je rodil na gradu Maumont v kraju Limousinu in okraju Rosiers d\'\xc3\x89gletons, v dana\xc5\xa1njem okraju Corr\xc3\xa8ze  \xe2\x80\x93 \xc5\xa1kofija Limoges \xe2\x80\x93, leta 1329 (po nekaterih 1330). O\xc4\x8de je bil Viljem (Guillaume), vazal ali uradnik gospodov Ventadourjevih, brat pape\xc5\xbea Klemena VI., ki je postal 1347 grof de Beaufort, mati pa Marija (Marie) de Chambon. _NEWLINE__NEWLINE_Stric Pierre Roger, ki je postal maja 1342 pape\xc5\xbe Klemen VI., je imenoval mladega Petra za kanonika v Rouenu ter mu dodelil nadarbino, ki jo je do smrti u\xc5\xbeival kardinal Napoleone Orsini. V Parizu je postal tudi kanonik in arhidiakon, a 1348 dekan v Bayeuxu. 29. maja istega leta je v konzistoriju postal edini kardinal pri Santa Maria Nuova, star torej komaj osemnajst let. _NEWLINE__NEWLINE_Ko je kon\xc4\x8dal \xc5\xa1tudije na Angerski univerzi, je vpisal kanonsko  in civilno pravo  na Univerzi v Perugii , kjer si je pridobil sposobnost za spekulativne razprave.\n_START_SECTION_\nVrnitev v Rim\n_START_PARAGRAPH_\nFran\xc4\x8di\xc5\xa1kan Bertrando je zastopal mnenje, \xc2\xbbje rimski pape\xc5\xbe za celoten svet; svet je njegova \xc5\xa1kofija in lahko stoluje, kjer ho\xc4\x8de, ne da bi s tem prenehal biti rimski pape\xc5\xbe\xc2\xab. Katarina Sienska pa je nasprotno vztrajala na neodpovedljivemu prvenstvu Rima. V vsakem primeru pa se je kurija preobrazila v upravno in pravno sredi\xc5\xa1\xc4\x8de Cerkve, ki je izpopolnila in prilagodila upravljanje z vedno bolj zapletenimi pontifikalnimi financami. Iz \xc4\x8dasa Gregorja XII. je ostalo zabele\xc5\xbeenih 38.000 dokumentov. Avinjonska knji\xc5\xbenica je bila najbogatej\xc5\xa1a v stoletju. Za te pape\xc5\xbee so delali mnogi slikarji iz razli\xc4\x8dnih de\xc5\xbeel in v njihovem \xc4\x8dasu je nastala\xc2\xa0\xc2\xbbars nova\xc2\xab\xc2\xa0(="nova umetnost") - nova glasba, ki je izhajala iz \xc5\xbeivahnih katedralnih \xc5\xa1ol severne Francije in Nizozemske. _NEWLINE_Maja 1372 je torej pape\xc5\xbe objavil, da se namerava vrniti v Rim. Ko so Rimljani zvedeli za pape\xc5\xbeevo namero, so poslali v Avignon poslanstvo, ki je Gregorja IX. povabilo v ve\xc4\x8dno mesto. Izrazil je svojo pripravljenost pod pogojem, da mu bodo Rimljani pomagali postaviti se po robu nasprotnikom. To so mu obljubili in obenem zagrozili, da bodo v primeru, \xc4\x8de ne pride, izvolili za pape\xc5\xbea montecassinskega opata. _NEWLINE_Vztrajna prizadevanja svete Brigite in Katarine Sienske, kakor tudi Petrarkove neprestane pro\xc5\xa1nje \xe2\x80\x93 so kon\xc4\x8dno le obrodila sadove: kljub mo\xc4\x8dnemu odporu francoskega kralja, pape\xc5\xbeevega o\xc4\x8deta in sorodnikov ter ve\xc4\x8dine francoskih kardinalov, ter kljub stra\xc5\xa1nim italijanskim zme\xc5\xa1njavam se je Gregor XI. kon\xc4\x8dno le odlo\xc4\x8dil, da zapusti Avignon. Kralj mu je napovedal, da bo moral mirnost zamenjati z negotovostjo in izdajstvom; njegova napoved ni bila zgre\xc5\xa1ena. _NEWLINE__NEWLINE_13. septembra 1376 je torej pape\xc5\xbe skupaj s 13 kardinali odpotoval iz Francije. \xc5\xa0esterica od 25 kardinalov je ostala v Avignonu, da bi nemoteno potekalo redno upravno cerkveno delo. 2. oktobra 1376 se je vkrcal v Marseju na ladjo in priplul prek Genove 6. decembra do Corneta (zdaj: Tarkvinija). Tukaj se je zadr\xc5\xbeal, dokler se ne bi uredile razmere v Rimu. 13. januarja  1377 je zapustil Corneto, se izkrcal v Ostii in naslednjega dne odjadral po Tiberi do samostana San Paolo, od koder je slovesno vkorakal v Rim 17. januarja. V cerkvi Svetega Petra je gorelo \xc4\x8dez 8.000 svetilk; kmalu nato se je v Rim vrnila tudi celotna pape\xc5\xa1ka kurija. _NEWLINE__NEWLINE_Gregor se je naselil v Vatikanu in zapustil Lateran. Vsi so pri\xc4\x8dakovali, da se bodo sedaj razmere uredile; toda Florenca, ki je bila tradicionalno na pape\xc5\xbeevi strani, mu je sedaj nasprotovala in niti sli\xc5\xa1ati ni hotela o miru, pa tudi rimska republikanska oblast mu je delala hude preglavice. Zato ni \xc4\x8dudno, da so kardinali in kurijalni uslu\xc5\xbebenci tukaj v \xc2\xbbrimskem peklu\xc2\xab\xc2\xa0objokovali \xc2\xbbavinjonski raj\xc2\xab; Rim so namre\xc4\x8d ne brez razloga do\xc5\xbeivljali kot \xc2\xbbizgnanstvo\xc2\xab, kjer je manjkal mir in varnost. Zato in zaradi neznosne poletne vro\xc4\x8dine so se skupaj s pape\xc5\xbeem umaknili v Anagni, kjer so ostali do 7. novembra 1377. Zaradi vseh teh neprilik se je pape\xc5\xbe mislil zopet vrniti v Francijo. _NEWLINE_ _NEWLINE__NEWLINE_\xc2\xbbAvinjonsko su\xc5\xbeenjstvo je neskon\xc4\x8dno \xc5\xa1kodovalo ugledu pape\xc5\xa1tva. Omajalo je zaupanje, ki ga je za \xc4\x8dasa svoje vladavine u\xc5\xbeival Inocenc III. ter povzro\xc4\x8dilo te\xc5\xbeko krizo, po kateri je tudi samo zaplulo: veliki zahodni razkol (1378-1417) ter obdobje koncilijarizma sta neposredni posledici te krize. _NEWLINE__NEWLINE_Novej\xc5\xa1i zgodovinarji pa se bolj nagibajo k mnenju, da so krizo zakrivile neurejene italijanske prekucijske razmere in svobodomiselna samozavest partikularnih nacionalnih dr\xc5\xbeav, ki so nastopile na mesto prej\xc5\xa1njega kr\xc5\xa1\xc4\x8danskega univerzalizma; sicer bi pri\xc5\xa1lo do razkola \xc5\xbee takrat, ko so bili pape\xc5\xbei \xc5\xa1e v \xc2\xbbavinjonskem su\xc5\xbeenjstvu\xc2\xab, pa ni \xe2\x80\x93 ampak je izbruhnil razdor \xc5\xa1ele, ko so se pape\xc5\xbei vrnili v \xc2\xbbrimsko svobodo\xc2\xab\xc2\xa0in da pravzaprav \xc2\xbbfrancoski\xc2\xab\xc2\xa0pape\xc5\xbei niso bili slab\xc5\xa1i od prej\xc5\xa1njih ali poznej\xc5\xa1ih \xc2\xbbitalijanskih\xc2\xab. _NEWLINE__NEWLINE_V zvezi s tem razumemo pape\xc5\xbeevo obsodba devetnajstih Wiclifovih stavkov, ki nasprotujejo tradicionalnemu nauku o evharistiji in cerkveni ureditvi. _NEWLINE__NEWLINE_Nekateri zgodovinarji imenujejo zaradi zme\xc5\xa1njav in nemirov na politi\xc4\x8dnem in cerkvenem, kulturnem in gospodarskem podro\xc4\x8dju kar celotno 14. stoletje kot \xc2\xbbgrozno stoletje\xc2\xab.\n_START_SECTION_\nSmrt in spomin\n_START_PARAGRAPH_\nKo so se razmere za\xc4\x8dele umirjati, je pape\xc5\xbea \xc5\xa1e sorazmerno mladega doletela smrt. \xc4\x8cutil je njeno bli\xc5\xbeino in je z bulo \xc2\xbbPericulis et detrimentis\xc2\xab\xc2\xa0hotel olaj\xc5\xa1ati pape\xc5\xa1ke volitve zaradi izrednih razmer z dolo\xc4\x8dbo, naj po njegovi smrti \xe2\x80\x93 kjerkoli ga bo doletela \xe2\x80\x93 tam navzo\xc4\x8di kardinali takoj izvolijo njegovega naslednika z navadno ve\xc4\x8dino ne \xc4\x8dakajo\xc4\x8d ostalih. Na smrtni postelji je \xc5\xa1e rotil kardinale, naj bodo slo\xc5\xbeni in edini. _NEWLINE_Zme\xc5\xa1njave, ki jih je v svoji daljnovidnosti predvideval, so planile na dan z vso silovitostjo. Kon\xc4\x8dalo se je sedemdesetletno \xc2\xbbbabilonsko izgnanstvo\xc2\xab; za\xc4\x8delo se je pa \xc5\xa1e huj\xc5\xa1e zlo, pred katerim je hotel Cerkev obvarovati Gregor: zahodni razkol in obdobje protipape\xc5\xbeev, ko so nosile pape\xc5\xa1ko ime dve ali tri osebe isto\xc4\x8dasno; tudi verniki so se razdelili na stranke in niso vedeli, kateri je pravi vidni poglavar katoli\xc5\xa1ke Cerkve. _NEWLINE__NEWLINE_Pape\xc5\xbe Gregor XI. je torej umrl v Rimu v no\xc4\x8di med 26. in 27. marcem 1378. Isto no\xc4\x8d je silen po\xc5\xbear uni\xc4\x8dil pape\xc5\xa1ko pala\xc4\x8do v Avignonu. Pokopali so ga v cerkvi S. Maria Nuova, katere kardinalski naslov je nosil. Grobnico, ki jo lahko vidimo \xc5\xa1e danes, so zgradili 1584.\n_START_SECTION_\nOdlikovanja\n_START_PARAGRAPH_\nPape\xc5\xbe Grego XI. je prejel odlikovanje Vrhovnega Kristusovega reda in je s tem postal veliki mojster vrhovnega Kristusovega reda.'